齊景公

**齊景公**，姜姓，諱**杵臼**，春秋齊之君也，靈公之子，莊公之弟。魯叔孫僑如之在齊也，叔孫還以其女獻於靈公，嬖，生杵臼。

莊公六年（魯襄公二十五年）夏五月，崔杼弒莊公，立杵臼，是為景公。以崔杼為右相，慶封為左相。二相恐亂起，丁醜，盟國人於大宮。辛巳，公與大夫及莒子盟。乃與國人盟曰：「不與崔慶者死！」晏子仰天曰：「嬰所不唯忠於君利社稷者是從！」不肯盟。慶封欲殺晏子，崔杼曰：「忠臣也，舍之。」齊太史書曰「崔杼弒莊公」，崔杼殺之。其弟復書，崔杼復殺之。少弟復書，崔杼乃舍之。晉平公濟自泮，會魯、宋、衛、鄭、曹、莒、邾、滕、薛、杞、小邾諸侯於夷儀，以伐齊。齊以莊公說，使隰鉏請成。慶封如師，男女以班。賂晉侯以宗器、樂器，自六正、五吏、三十帥、三軍之大夫、百官之正長師旅及處守者皆有賂，晉侯許之。秋七月，同盟於重邱。

景公元年（魯襄公二十六年）衛寗喜弒殤公，納獻公。晉執寗喜及衛獻公。秋七月，公及鄭簡公為衛故如晉，晉許歸獻公。

二年（魯襄公二十七年）春，慶封聘於魯。夏，宋向戍欲弭諸侯之兵以為名來告，許之，為會於宋。秋七月，盟於宋西門之外，慶封、陳須無實與此會。初，崔杼生子成及彊，其母死，取東郭女，生明。九月，東郭女使其前夫子無咎與其弟偃相崔氏。成有罪，二相急治之，立明為太子。成請老於崔，崔杼許之，二相弗聽，曰：「崔，宗邑，不可。」成、彊怒，告慶封。慶封與崔杼有郤，欲其敗也。成、彊殺無咎、偃於崔杼家，家皆奔亡。崔杼怒，無人，使一宦者禦，見慶封。慶封曰：「請為子誅之。」使崔杼仇盧蒲嫳攻崔氏，殺成、彊，盡滅崔氏，崔杼婦自殺。崔杼毋歸，亦自殺。慶封當國。

三年（魯襄公二十八年）夏，朝於晉，冬十月，慶封出獵。初，慶封已殺崔杼，益驕，嗜酒好獵，不聽政令。慶封子慶舍用政。田文子謂桓子曰：「亂將作。」田、鮑、高、欒氏相與謀慶氏。慶舍發甲圍慶封宮，四家徒共擊破之。盧蒲癸、田何殺慶舍，慶封還，不得入，奔魯，既而奔吳。吳與之朱方，聚其族而居之，富於在齊。其秋，齊人徙葬莊公，僇崔杼屍於市以說眾。十二月，周靈王崩，周景王立。

四年（魯襄公二十九年）夏，高止會晉、魯、宋、衛、鄭、曹、莒、滕、薛、小邾諸侯之大夫，城杞。吳子使季劄來聘。秋九月，高止出奔北燕，高止子高豎以盧叛。冬十月，閭邱嬰帥師圍盧，高止出奔晉。

五年（魯襄公三十年）冬十月，以宋災故，公孫蠆會諸侯之大夫於澶淵，謀歸宋財，既而無歸。

六年（魯襄公三十一年）夏五月，公孫蠆殺閭邱嬰。

七年（魯昭公元年）春正月，國弱會晉、楚、魯、宋、衛、陳、蔡、鄭、許、曹諸侯之大夫於虢，以尋宋盟。

八年（魯昭公二年）春，晉韓起為平公聘少姜，來納幣。夏四月，晉韓須來逆女，使陳無宇送女致少姜，晉謂無宇非卿，執諸中都。冬十月，無宇歸。

九年（魯昭公三年），少姜卒，公使晏嬰請繼室於晉，晉許之。晏嬰與叔向私語曰：「齊政卒歸田氏。田氏雖無大德，以公權私，有德於民，民愛之。」夏五月，晉韓起來逆女，公孫蠆以其子更公女，而嫁公子。秋九月，公孫竈放盧蒲嫳於北燕，燕惠公來奔。冬十月，公孫竈卒。

十年（魯昭公四年）秋七月，楚伐吳，執慶封殺之。

十二年（魯昭公六年）冬十一月，公如晉，請伐北燕，晉許之。十二月，伐北燕，將納燕惠公。

十三年（魯昭公七年）春正月，公次於虢，燕人行成。二月，盟於濡上，燕人歸燕姬，賂以瑤甕玉櫝斝耳，不克納而還。三月，魯叔孫婼來涖盟。

十四年（魯昭公八年）秋七月，公孫蠆卒。

十五年（魯昭公九年）魯仲孫貜來殷聘。

十六年（魯昭公十年）夏，陳無宇、鮑國伐欒施、高疆，欒施、高疆出奔魯。公與陳無宇莒之傍邑，辭，景公母穆孟姬為之請高唐，陳氏始大。秋九月，國弱如晉，葬晉平公。

十七年（魯昭公十一年）楚圍蔡，秋，國弱會晉、魯、宋、衛、鄭、曹、杞諸侯之大夫於厥憗，謀救蔡。

十八年（魯昭公十二年）春，高偃納燕惠公於唐，夏，公如晉朝晉昭公。

十九年（魯昭公十三年）秋，以晉成虒祁，諸侯貳故，公會周劉子及晉、魯、宋、衛、鄭、曹、莒、邾、滕、薛、杞小邾諸侯於平邱，晉人將尋盟，齊不可。羊舌肸告於齊曰：「晉禮主盟，懼有不治。奉承齊犧，而布諸君，求終事也。君曰余必廢之，何齊之有，唯君圖之。寡君聞命矣。」齊懼，對曰：「小國言之，大國製之，敢不聼從。」甲戌，同盟於平邱。

二十二年（魯昭公十六年）春，公伐徐至於蒲隧，徐人行成。徐子及郯人、莒人會公盟於蒲，賂以甲父之鼎。

二十五年（魯昭公十九年）秋，高發帥師伐莒，莒子奔紀鄣。秋七月，齊師入紀。

二十六年（魯昭公二十年）夏，公使公孫青聘於衛，青乃頃公孫子石。獵魯郊，因入魯，與晏嬰俱問魯禮於孔子。

二十七年（魯昭公二十一年）宋華貙亂。冬十一月，苑何忌會晉、衛、曹救宋。

二十八年（魯昭公二十二年）春，北郭啟帥師伐莒，莒敗齊師於夀餘。公伐莒，莒子行成，盟於稷門之外。夏四月，景王崩，王猛立，王子朝作亂。冬十月，王猛卒，敬王立。

二十九年（魯昭公二十三年）秋，敬王居於狄泉，尹氏立王子朝。

三十一年（魯昭公二十五年）秋九月，魯昭公辟季氏難，奔齊，次於陽州，公唁魯侯於野井。齊欲以千社封之，子家止昭公，昭公乃請齊伐魯，冬十二月，公取魯邑鄆，以居魯侯。

三十二年（魯昭公二十六年）夏，公將納魯侯，魯賂梁邱據。據説公待於曲棘，使公子鉏帥師從魯侯。齊師圍成及魯師，戰於炊鼻。秋，公謀納魯侯，會魯侯、莒子、邾子、杞伯盟於剸陵。冬十月，敬王入於成周，王子朝奔楚。十二月，彗星見。景公坐柏寢，嘆曰：「堂堂！誰有此乎？」群臣皆泣，晏子笑，公怒。晏子曰：「臣笑群臣諛甚。」景公曰：「彗星出東北，當齊分野，寡人以為憂。」晏子曰：「君高臺深池，賦斂如弗得，刑罰恐弗勝，茀星將出，彗星何懼乎？」公曰：「可禳否？」晏子曰：「使神可祝而來，亦可禳而去也。百姓苦怨以萬數，而君令一人禳之，安能勝眾口乎？」是時景公好治宮室，聚狗馬，奢侈，厚賦重刑，故晏子以此諫之。

三十五年（魯昭公二十九年）春，魯侯自乾侯至鄆，公使高張唁之，稱主君。魯侯如乾侯。

三十八年（魯昭公三十二年）冬，高張會晉、魯、宋、衛、鄭、曹、莒、薛、杞、小邾諸侯之大夫，城成周，高張後，不從諸侯。

四十二年（魯定公四年）春三月，國夏會周劉子及晉、魯、宋、蔡、衛、陳、鄭、曹、莒、邾、頓、胡、滕、薛、杞、小邾諸侯於召陵，謀伐楚。夏五月，及諸侯盟於臯鼬。吳王闔閭伐楚，入郢。

四十五年（魯定公七年）春，歸魯鄆、陽闗。秋，公及鄭伯盟於鹹。衛侯欲叛晉，晉使齊執衛行人北宮結，以侵衛。公及衛侯盟於沙，國夏帥師伐魯西鄙。

四十六年（魯定公八年）春正月，魯侵齊。三月，魯侵齊。夏，國夏、高張伐魯西鄙。

四十七年（魯定公九年）夏六月，魯陽虎攻其君，不勝，奔齊，請齊伐魯。鮑國諫景公，執之，囚諸西鄙。虎逃奔宋。秋，公為衛討，伐晉夷儀，晉敗齊師於中牟。公致禚、媚、杏三邑於衛。

四十八年（魯定公十年）春，及魯平，與魯定公好會夾谷。犁鉏曰：「孔丘知禮而怯，請令萊人為樂，因執魯君，可得誌。」景公害孔丘相魯，懼其霸，故從犁鉏之計。夏，公會魯侯於夾谷。孔子以禮讓景公。景公慚，乃歸魯鄆、讙、龜陰之田，而罷去。冬，公及衛侯、鄭遊速會於安甫，魯叔孫州仇來聘。

五十年（魯定公十二年）冬十月，公會魯侯，盟於黃。

五十一年（魯定公十三年）春，公及衛侯次於垂葭，使師伐晉河內。夏五月，晉荀寅、士吉射叛，奔朝歌。

五十二年（魯定公十四年）公，會魯侯、衛侯於牽秋，及宋公會於洮，謀救範、中行氏。

五十三年（魯定公十五年）夏五月，鄭伐宋，公謀救之，及衛侯次於渠蒢。

五十四年（魯哀公元年）晉趙稷以邯鄲叛。夏四月，公及衛侯救邯鄲，圍五鹿。秋八月，公及衛侯會於乾侯，救範氏，伐晉，取棘蒲。

五十五年（魯哀公二年）晉攻範、中行急，範、中行來請粟。陳乞欲為亂，樹黨於逆臣，說景公曰：「範、中行數有德於齊，不可不救。」及使乞救而輸之粟。秋八月，輸範氏粟，晉納衛蒯聵於戚。

五十六年（魯哀公三年）春，國夏、衛石曼姑圍戚，求援於中山鮮虞。

五十七年（魯哀公四年）秋七月，陳乞、弦施、衛寗跪救範氏，圍五鹿。冬十二月，國夏伐晉，取晉八邑邢、任、欒、鄗、逆畤、陰人、盂、壺口。會鮮虞，納荀寅於栢人。

五十八年（魯哀公五年）春，晉荀寅、士吉射來奔。夏，伐宋。景公夫人燕姬適子卒。景公寵妾鬻姬生子荼，荼少，其母賤，無行，諸大夫恐其為嗣，乃言願擇諸子長賢者為太子。景公老，惡言嗣事，又愛荼母，欲立之，憚發之口，乃謂諸大夫曰：「為樂耳，國何患無君乎？」秋，景公病，命國夏、高張立少子荼為太子，逐群公子，遷之萊。秋九月，公薨，在位五十八年。冬，葬景公。子嘉、駒、黔奔衛，陽生及鉏奔魯。萊人歌之曰：「景公死乎不與埋，三軍之事乎不與謀，師乎師乎，何黨之乎。」

越絶書曰：闔廬伐齊，大克，取齊王女為質子，為造齊門，置於水海虛。其臺在車道左、水海右。去縣七十裏。齊女思其國死，葬虞西山。

説苑曰：齊景公以其子妻闔廬，送諸郊泣曰：余死不汝見矣。高夢子曰：齊負海而縣山，誰幹齊君，愛則勿行。公曰：余有齊國之固，不能以令諸侯，又不能聼，是生亂也。寡人聞之，不能令則莫若從。且夫吳若蜂蠆然，不棄毒於人則不靜，余恐棄毒於齊也。遂遣之。
## 據
* 《史記·齊太公世家》
* 《左傳》
分類:姜齊世家